Twee sit lank vir plaasmoordArgieffoto. Twee mans is vandeesweek swaar gestraf nadat hulle Eugene van der Merwe, ŉ boer in Ixopo, KwaZulu-Natal, vermoor en sy seun aangeval het. “Thulani Chemane (36) en Busani Shoba (27) is Woensdag in die Ramsgate-hooggeregshof gevonnis nadat hul skuldig bevind aan moord, poging tot moord en roof,” het kapt. Thulani Zwane, woordvoerder van die polisie, Vrydag gesê. “Hulle is elk tot 22 jaar tronkstraf gevonnis vir die moord,” het Zwane gesê. “Hulle het ŉ bykomende 10 jaar vir poging tot moord gekry, asook 13 jaar vir roof. Hulle is ook elk tot een jaar tronkstraf gevonnis vir die besit van ammunisie.” Die twee het skuldig gepleit. Van der Merwe en sy seun, Siyanda Ndlovu (13) is op 9 Oktober op hul plaas Sunnyside aangeval. Van der Merwe is op die toneel dood en sy kritiek beseerde seun is na ‘n hospitaal gehaas waar hy behandel is.